khistorydata/jeongjo-sjw-relations huggingface dataset:
정조 15년
辛亥二月十七日辰時上御重熙堂左副承旨入侍時左副承旨李洪載假注書鄭尙愚記事官洪樂游徐有聞以次進伏訖上命書榻敎曰右承旨入侍賤臣承命出傳右承旨柳文養進伏命讀公事書判付訖命文養書傳敎曰玉堂番次苟艱莫甚朴奎淳一人之長時鎖直以官爲家近所初見未肅拜在外人員竝許遞今日政以在京無故人差出待下批牌招推移入直仍命退承史以次退出
정조 15년
辛亥二月十七日午時上御重熙堂京畿監司入侍時右副承旨李敏采記事官李海隣記事官洪樂游徐有聞京畿監司徐鼎修以次進伏訖上敎鼎修曰巡行纔返經歷處農形何如鼎修曰今年節序稍晩姑未始耕而聞老農之言則間或起耕不無豐登之漸云矣上曰弘陵程途爲幾里乎鼎修曰不過三十里矣上曰日暮前可以還宮耶鼎修曰然矣鼎修曰翼陵局內有頉處補土之役以寒食祭享時兼告由擧行事自該曹已爲啓下而今年節候差晩役處土脈尙未解凍趁寒食補築實有未堅緻之慮而事係陵役不敢遽請退定何以爲之乎上曰待秋更稟可也出擧條命退諸臣以次退出
정조 15년
行都承旨洪明浩坐左承旨未差右承旨柳文養陳疏徑出左副承旨李洪載坐右副承旨李敏采坐直同副承旨徐美修坐直注書李海隣仕直一員未差假注書鄭尙愚仕事變假注書李毅遠仕
정조 15년
藥房提調鄭昌順副提調李洪載啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰慈殿慈宮氣候一樣卿等不必入侍矣
정조 15년
李洪載啓曰大司憲趙宗鉉掌令李顯道權儐牌招啓辭未下執義未差持平宋煥箕姜文會在外監察茶時之意敢啓傳曰知道
정조 15년
傳于李洪載曰近以齋日公事多滯承旨持公事入侍
정조 15년
傳于洪明浩曰召對爲之
정조 15년
洪明浩啓曰判府事李福源疏批有守廳承旨進去傳諭之命矣都承旨洪明浩藥院進右承旨柳文養左副承旨李洪載持公事入侍右副承旨李敏采召對入侍左承旨朴鎤在驪州任所同副承旨金履安在楊州地傳諭無進去之員何以爲之乎敢稟傳曰在外人竝許遞前望單子入之待下批牌招察任傳諭則新除授承旨中先爲入來者進去
정조 15년
承旨前望單子入之崔光璧徐美修落點
정조 15년
洪明浩啓曰新除授行左承旨崔光璧時在慶尙道善山地斯速乘馹上來事下諭何如傳曰許遞前望單子入之待下批牌招察任
정조 15년
以濟州牧使李鴻運狀啓六條民弊論列事傳于洪明浩曰逖矣耽羅隔以重溟生民之利病朝家何從而知之乎然其所謂六苦役之弊聞之已飫矣以是之故御極之初先除折大全鰒之元貢年前又有若干軫弊矯瘼之擧此豈足爲一分蘇殘之階而斷斷此心在於有知之不欲置之也觀此狀本其役若前其苦尤甚上有減貢之名下無蒙惠之實荏苒歲月越視秦瘠而使海外民生籲告無從則予雖否德能無騂于面而汗于背乎以此狀本下廟堂別般論理稟處待回啓入徹亦當有批下者此意言于廟堂
정조 15년
徐美修以弘文館言啓曰新除授校理朴基正修撰尹羽烈竝卽牌招察任何如傳曰允
정조 15년
以訓鍊都監習陣單子傳于李敏采曰初次纔已設行陵行不遠瑞蔥臺試射亦在卽明日本營習陣勿爲擧行事分付
정조 15년
以副校理鄭萬始修撰李殷模牌不進罷職傳旨傳于徐美修曰只推更爲牌招
정조 15년
以副校理鄭萬始修撰李殷模牌不進罷職傳旨傳于徐美修曰只推
정조 15년
徐美修以弘文館言啓曰副校理鄭萬始修撰李殷模旣有只推之命竝卽牌招察任何如傳曰允
정조 15년
洪明浩啓曰卽者吏曹郞廳來言政事當日爲之事命下而判書洪良浩陳疏入啓參判閔鍾顯病不來參議李祖源在外不得擧行云參判閔鍾顯卽爲牌招何如傳曰允判書批下一體牌招同參政事
정조 15년
洪明浩啓曰吏曹判書洪良浩參判閔鍾顯牌不進推考傳旨今方捧入而開政命下之後如是違牌事甚未安更卽牌招何如傳曰允
정조 15년
徐美修以禮曹言啓曰今此莊陵奉審事進去本曹堂上所用印信一顆依前例齎去之意敢啓傳曰知道判堂以檢校閣臣職務相妨許遞與參議未差之代今日政擇差事分付吏曹可也
정조 15년
有政吏批判書洪良浩參判閔鍾顯進參議李祖源在外未肅拜右副承旨李敏采進以沈煥之爲禮曹參議金就夏爲律學敎授贈戶參徐喜朝贈戶判例兼知事徐秉德考
정조 15년
兵批判書金文淳進參判柳誼病參議李夔入直參知沈煥之病同副承旨徐美修進副直洪文泳吳載純洪聖淵金光岳李貞運副司果鄭東觀韓光植竝單付
정조 15년
以禮曹判書望筒傳于洪明浩曰非將任則處任與耆堂當該政官推考更爲擬入
정조 15년
以江原監司尹師國啓本驛卒金重彬誣罔擊錚萬萬痛駭令該曹各別嚴勘事傳于李洪載曰依狀請施行事回諭
정조 15년
徐美修以禮曹言啓曰今二月十一日輪對官入侍時宗簿寺正任長源所懷璿系寶牒之奉安于四處名山非但典禮至重蓋亦法意有在十數年來因仍不行維函維櫃積在閣中事體所在恐涉未安臣意竊以爲當此時和歲豐之日亟令次第奉安于各處有不可緩故敢此仰達矣上曰出擧條令禮曹稟處可也事命下矣璿系寶牒之奉安四處法意事體俱爲至重且大而十數年來因仍不行誠甚未安令該寺趁卽擇日次第奉安于四處璿閣何如傳曰允令該寺取考奉安最久年條先從最久處待秋成卽爲奉安事分付仍令區別草記可也
정조 15년
李敏采以兵曹言啓曰幸行回鑾後隨駕軍兵犒饋近年連以乾物擧行矣今番則何以爲之乎敢稟傳曰依近例以乾犒饋爲之可也
정조 15년
李敏采以兵曹言啓曰再昨日日暮時聞崇禮敦義昭義三門袱直受去鎖鑰至鍾樓街上爲無賴輩所毆打云事甚驚駭發遣入直校卒使之捉來矣回告內其間已爲散去云仍卽摘奸于各門則三門鎖鑰已到各門故三門袱直等捉致査問則渠等受去鎖鑰到鍾樓暫時歇休而名不知何許人謂之斤重幾許屢次運動故莫重鎖鑰易致破傷之意多般挽止說去說來自致相詰而忽有數三人突出替當無數亂打故其中一人戶牌艱辛奪取則有一紅衣別監謂以其弟戶牌捽曳街上拳打足躑至於大段被傷之後始乃捨去云故考其所納戶牌則卽馬時麟爲名漢而査問事實之際別監馬榮麟發怒於其弟戶牌之見奪爛熳泥醉來到臣家言辭駭悖全無顧忌而當初莫重門鑰持去之袱直捽曳毆打竟至日暮之境者事未前有萬萬痛駭袱直等之受鑰後乘醉遲滯以致起鬧守門軍之不爲領去任從間路之罪俱不可尋常處之竝與毆打人等從輕重自臣曹嚴棍懲礪而至於別監馬榮麟罪狀臣曹不得擅便令攸司各別嚴勘何如傳曰所謂馬哥漢行惡無比之故使渠廳捧置執心爲良民侤音則納侤未幾有此犯科究厥所爲萬萬痛駭卿其卽爲捉來除尋常各別嚴棍査實草記可也
정조 15년
李敏采以御營廳言啓曰本廳前軍色從事官鄭東觀旣已敍用仍爲差下使之察任何如傳曰允
정조 15년
李敏采以右邊捕盜廳言啓曰本廳從事官李厚在身病甚重勢難察任改差何如傳曰允
정조 15년
判府事李福源疏曰伏以臣之於君猶子之於父情有所迫義無自外豈無嚴畏之心所恃慈覆之恩煩瀆之誅有不得避伏惟聖明俯賜憐察臣自丁未之春始乞不肖之身五年之間章凡四上咫尺面籲亦旣屢遭衷曲所蘊盡底羅列歷敍遭遇之本末冀蒙終始之恩造矣畢暴癃廢之實狀覬還屛蟄之本分矣禮經大防不容踰越也先臣舊規惟恐失墜也以至惶蹙之情滿盈之戒一一披瀝悉經鑑燭今玆鳴號豈有他語抑臣於前後所被批旨老成及强健之敎竊有所萬萬惶愧不自安者夫所謂老成者乃指年德俱邵進退有關之人豈如臣庸調下品冥升素餐留之無所益去之無足思者所可擬議而徒以犬馬之齒敢當僭猥之稱乎至於强健二字亦恐天鑑之偶有遺照人所以爲人者以有五官也五官之中視爲之先心爲之主無是二者則形殼雖存便是土木偶人耳臣之天廢之疾十年于玆逐歲增劇去盲無幾迷亂摸索之狀悉露於前席出入之際無待臣覶縷而最是精神之消亡日甚省覺之明暗無常家常百爲一無所知親故名字十忘六七伏枕昏昏如墮煙霧外無分辨內無主宰生意都盡何以爲人以此貌樣尙縻朝籍晏然追趨班行自處以眞箇强健則與古之跳躍朝堂示不老病者無甚異焉卽無論臣心之慙疚物議之嗤點得不仰累於淸朝四維之化乎伏想日月之明固已決知其無用可退之實而特因任使之久難於遽捨眷顧之渥去而愈摯一兪鄭重以迄于今噫一段彝性臣亦不泯豈獨無生逢堯舜不忍便訣之意而臣本市井之臣也今雖蒙恩準請不敢長往遐遁只當瞻依城闕時奉朝請歌詠聖澤優游餘齡奉塵刹之身心詑鄕鄰之父老至榮至願於斯滿足歐陽脩之言曰神功不宰而萬物得以曲成者惟各從其欲天鑑孔昭而一言可以感動者在能致其誠臣之祈懇非止一言而不能孚感者亶由忱誠之淺薄而以我聖上體下之德成物之仁豈或終靳於人欲之天從耶玆敢齋沐治疏冒死申控伏乞聖慈特垂鑑諒亟賜允可千萬幸甚答曰省疏具悉卿懇卿年至之懇已屢遭予所一味靳許不惟卿筋力神精之康旺卿亦試思之見今廊廟之上無病而無故者惟卿與左揆此兩大臣而已籌謨之諮諏世道之𦇯綸深有望於卿等之左右協贊告退恐非其時卿須亟斷來章安心行公無以樞銜而自外無曰朝象之稍靜有懷必言言無不盡以副我求助之誠仍傳曰此批答遣承旨傳諭此後更勿陳懇之意一體傳諭以來傳諭承旨則守廳承旨進去
정조 15년
吏曹判書洪良浩等疏曰伏以臣等卽伏見大司諫金履正疏本下者有昨冬守宮諸臣論勘之請臣等卽其時守宮之臣也向來江館經宿此何等震迫罔措之時也大小臣庶相率叫閽而誠意淺薄格天無望何幸慈旨誕降至有動駕之命靜攝之中觸冒寒威非不知萬萬憂悶而第伏念鑾蹕遄旋之道亶係於是故臣等雖甚愚迷亦具彝性焦遑之中還切欣幸旣不能仰請還寢遂不免黽勉奉承此乃臣分之所不容已事體之所不敢出者也彼臺臣亦伊日焦迫中一人而以其同得之性有此反常之論臣等相顧駭惑莫曉其旨意所在也然其詆斥之言若是深重臣等何敢冒據於職次乎臣良浩開政有命末由進身臣文養義難晏然徑出禁扃玆敢聯章自列仰暴危懇伏乞聖明亟賜處分以靖私義以謝人言千萬幸甚答曰省疏具悉卿等勿辭行公
정조 15년
大司諫金履正疏曰伏以臣跡危情悲不敢以常人自處者十有六年于玆矣惟我聖上覆露之陶甄拂拭俾廁於人數之中闔門感祝以死圖報可質神明喉院騎省有除輒膺豈敢以自比於無故者而斷斷寸忱但爲祇伸叩謝之義而滿心慙愧有若撻市撫躬自悼抗顔無所至如薇垣長官地望何如淸顯何如而豈可擬議於釁累如臣者哉今若憑恃寵靈冒沒承膺則銓選緣臣而淆亂廉防緣臣而顚倒誠非淸朝之細故是以自分棄物未敢祗命諒非獲已目下洪秉纘事不言之責在臣身猶屬緦功之察也敢將悲苦之辭仰瀆崇嚴之聽伏乞聖慈俯賜鑑憐亟命銓曹改正臣所帶之職名以存公議以安微分焉臣旣不以言責自居則妄陳蕘說極知僭越而有懷必達臣子之至情敢此附陳昨冬之九行刀割豈不大爲驚駭哉以昨日十二字刀割以冀感回而不此之爲循例奉承後之觀今日記事者其可曰國有臣乎此不可以事在旣往置而不論臣謂伊日守宮諸臣宜有論勘之典臣無任屛營祈懇之至答曰省疏具悉豈或追提亦豈敢拖及乎
정조 15년
辛亥二月十八日卯時上御誠正閣承旨持公事入待時左副承旨李洪載假注書鄭尙愚記事官洪樂游徐有聞以次進伏訖上曰右承旨入侍賤臣承命出傳右承旨柳文養進伏命文養書傳敎曰莊陵奉審年次禮堂當爲進去有闕之代本曹草記有下批者政事當日爲之又命書傳敎曰日前以江界民戶納蔘切苦之瘼特命大臣召致曾經道伯邑倅者講究蠲恤之方而以歲納尾蔘二十斤除減事回啓從施矣伊後思之二十斤非不多矣尾蔘不可以蔘稏論朝家旣知民戶渙散之狀欲矯歲納惟正之摠則其所施措須有別般奇效民可以還集戶可以日增不如是則名雖釐正其實欺江民於予心豈安乎然數額之分定中山與北關又慮移疾之弊而不欲議到則莫若體蔘條中使之息肩昨見箕伯捧還狀啓去冬江界近處民情亦足領略及今矯弊之日以尾蔘謂已塞責而止則如噎在中予心終不釋然更令廟堂就江界所納單蔘中體蔘幾斤亦爲量宜減給事知悉卽爲草記稟處待批下星火行會俾江民知體蔘尾蔘竝行量減之意上曰召對爲之賤臣承命出傳參贊官李敏采侍讀官尹光普檢討官李義鳳待敎沈象奎記事官李海隣以次進伏上曰進講可也光普進貞觀政要第三卷自貞觀三年止不亦難乎讀奏上曰各陳文義可也光普曰君臣鑑戒篇大義專在於上下交相責難以鑄郅隆之治也試以章句中若君自賢臣不匡正等語觀之唐宗之戒以責難者可知也夫以大舜之聖鑄熙皞之治然猶不巍然自聖而諮諏善道察納雅言故傳曰取諸人以爲善又曰自耕稼陶漁以至爲帝無非取諸人者臣愚死罪竊以爲我殿下聰明睿知博古達今一日萬機之克勤克儆者莫非聖學中出來者則豈敢曰或有匡正處而第伏念君臣責難之道不在乎他在乎交相勉勵聖而益聖治而益治期致君於堯舜勗臣隣以稷契然後其國乃治伏願殿下深以自聖自賢爲戒而益軫爰諮爰諏之方以進直言納忠諫爲今日急務焉上曰所陳誠是當體念矣義鳳曰三代以後爲治之盛莫隆於唐太宗貞觀之治貞觀之治皆從納諫中出來而殿下在春邸時令曰太宗天姿明睿故知納諫之利於己雖廣開言路而嘗指魏徵曰會須殺此田舍翁可知其非眞心納諫此敎誠出尋常萬萬今殿下反以唐宗爲戒以眞心納諫則治可運掌矣向者賜諫臣批旨納諫之誠溢於辭表臣實欽仰伏願殿下益加勉勵焉惟我殿下在春邸時論謝上蔡克己從性偏難克處克將去賤臣乃敢仰質我殿下性偏難克處則敎曰弱之一字卽予性偏處臣於伊時退而訝惑及夫御極以後揮廓乾斷丕闡至治臣以爲向日之敎不過一時謙抑之辭矣到今政令或涉委靡不無彌縫苟且之歎大辟之律或許允從而伊後以休紙還下者非苟且而何兩司論啓中諸罪囚輒以不允勿煩爲答非彌縫而何凡此數者或近於柔弱臣始憂之目今振紀綱一節實爲急務紀綱不振則國隨而亡可不懼哉唐宗七年爲治魏徵尙有十漸之戒太宗曰予之爲政怠乎徵曰怠也今殿下臨御十有五年則過唐宗遠矣且宵旰憂勤日仄不遑萬機無叢脞之歎百姓有樂利之謠臣實欽誦而向日諫臣之批有曰漸不如初之戒實愛我也大哉王言吾國其庶幾乎伏覸我殿下以天縱英睿之姿懋日夕勤孜之功誠千古不世出之聖主也今有君如此而不得做善治則其將千載無善治矣豈非志士仁人之所歎惜哉今日挽回之責非殿下而誰若其挽回之道則不越乎振紀綱一條伏願殿下勿柔而剛振刷已頹之綱則此不過一轉移間事也雖以兩司論啓中諸罪囚言之時偉宇鎭緩治而妖賊在簡出在簡又復緩治則如在簡者安保其不出耶國榮德相緩治而諸賊踵起末流之弊至有洪秉纘之事矣渠雖孤雛腐鼠尙有角勝君父之漸此而緩治則又安知無角勝君父者更出耶我殿下彌縫蕩滌者此固出於全保世臣之至仁盛德而誠若擧直措枉辨別淑慝俾舊染之汚革心而革面則全保世臣之道莫過於此臣愚死罪以爲全保世臣不出於振紀綱挽回世道亦不出於振紀綱弱之一字殿下先已發端臣今以是敢此申戒伏願殿下惕念改圖一新其治國家幸甚臣民幸甚殿下以今之世爲己治己安耶國勢之岌嶪莫今若也國勢日孤主威日下有權柄下移之漸臣於年前以先事之戒履霜之義有所陳達其言不幸而中今玆之戒又安知不如前日之爲也伏願殿下益加猛省振勵頹綱焉上曰爾以胄筵舊僚能記當日有意激發之言有此縷縷陳勉語及時政得失近來初聞極庸可嘉大抵其時以弱之一字臨筵發歎者槪朝多凌犯之類爲中心之憂嘆至及於言外之託辭而今時則異是丙丁以後世故多端世臣多疵今之時宜無出於休養爾不見棟樑之需舸艦之具乎其材非喬木則不適用故喬木古人比之世臣百年休養猶患難覓此所以瞿瞿於滋潤之或疎其方而斧斤之日來侵尋寧有煦濡之爲病勿欲剪拜之有損者也若休養之過至於頹弛則亦豈無隨處鍼砭知所戢畏之擧乎爾所謂彌縫者卽予所謂休養爾言旣出無隱予亦敷示如此矣出擧條敏采曰講筵體重自止旣有定處有不可移易而侍讀官尹光普進講之際屢更起端之處揆以講體誠極未安推考何如上曰勿推可也出擧條命退諸臣以次退出
정조 15년
行都承旨洪明浩坐左承旨未差右承旨未差左副承旨李洪載坐直右副承旨李敏采坐同副承旨徐美修坐直注書李海隣仕一員未差假注書鄭尙愚仕直事變假注書李毅遠仕
정조 15년
李敏采以都摠府言啓曰今日入直內三廳武兼禁軍及軍兵等中日習射請出標信傳曰知道
정조 15년
徐美修啓曰大司憲趙宗鉉掌令李顯道權儐牌招啓辭未下執義未差持平宋煥箕姜文會在外監察茶時之意敢啓傳曰知道
정조 15년
洪明浩啓曰右承旨柳文養今日不爲仕進卽爲牌招何如傳曰允
정조 15년
傳于徐美修曰今番園所植木次採木時效勞旣多云宣陵靖陵兩陵入直官內下上弦弓一張賜給守僕李尙文金福世等二名各木二疋令該曹題給其餘守護軍等自畿營各米二斗分給事分付
정조 15년
以承旨房望傳于李敏采曰仍
정조 15년
以副校理鄭萬始再牌不進罷職傳旨傳于徐美修曰許遞
정조 15년
以校理朴基正修撰尹羽烈牌不進罷職傳旨傳于徐美修曰只推
정조 15년
以禁衛營習陣單子傳于李敏采曰今日瑞蔥臺已過後日次爲之
정조 15년
徐美修啓曰明日次對兩司當爲進參除在外外未肅拜呈告人員竝待開門牌招何如傳曰允
정조 15년
洪明浩以宗簿寺提調意啓曰因禮曹草記璿系寶牒四處奉安事批旨內令該寺取考奉安最久年條先從最久處待秋成卽爲奉安事分付仍令區別草記可也事命下矣取考本寺謄錄則江華府鼎足山城奉安在於甲申今爲二十八年慶尙道奉化太白山及江原道江陵五臺山兩處奉安在於癸巳今爲十九年全羅道茂朱赤裳山城奉安在於丙申今爲十六年而依傳敎待秋成先自江華府次第擧行之意敢啓傳曰知道
정조 15년
李敏采以都摠府言啓曰今日入直內三廳武兼禁軍及軍兵等中日習射事標信命下矣以瑞蔥臺分所相値不得設行之意敢啓傳曰知道
정조 15년
李敏采以訓鍊都監言啓曰本局帳幕軍鳥銃貫一中邊二中梁壽河等二名邊三中金興起各木綿一疋布子二疋邊二中裵尙道等二名各木綿一疋布子一疋貫一中李英春等二名邊一中金漢柱等十八名各木綿一疋依判下單子考例施賞之意敢啓傳曰知道
정조 15년
李敏采以禁衛營言啓曰瑞蔥臺試射時本營帳幕軍鳥銃入格單子判付令該營考例施賞事命下矣貫一中邊一中一名邊二中四名各木布一疋貫一中三名邊一中十六名各木一疋依例施賞之意敢啓傳曰知道
정조 15년
李敏采以御營廳言啓曰依啓下單子判付本廳帳幕軍全太天等四名鳥銃邊二中各木一疋布一疋閔百修貫一中張德羽等十五名邊一中各木一疋考例分等施賞之意敢啓傳曰知道
정조 15년
辛亥二月十九日辰時上詣瑞蔥臺親臨試射入侍時行都承旨洪明浩左副承旨李洪載右副承旨李敏采記事官李海隣假注書鄭尙愚記事官洪樂游徐有聞檢校直提學李秉模檢校直閣李晩秀尹行任直閣徐榮輔以次侍立上具平戎服乘馬出延生門詣瑞蔥臺降馬陞座上命大小開門節次權除試官先爲行禮試官兵曹判書金文淳行副司直趙心泰行副護軍柳孝源趙圭鎭田文顯宣傳官申鴻周副司果李殷模以次就位行四拜禮訖上曰別軍職駕前駕後先爲試射訓將則與中軍從事官進去分所試射後試記修整以入可也命敏采書榻敎曰訓鍊都監軍色從事官李殷模本職許遞仍令該曹口傳付軍職文淳曰在前陵幸時當日還宮則侍衛全數磨鍊而昨年則雲寶劍外兵曹摠府堂郞各一員五衛將二員武兼六員磨鍊矣今番則何以爲之乎上曰依昨年例爲之可也出擧條文淳曰今此陵幸時弘化門入直禁衛軍依近例勿爲替代乎上曰依昨年例爲之可也出擧條上曰試記已修整入格人皆於帳殿頒賞可也入格人以次頒賞訖上命還內諸臣以次退出
정조 15년
行都承旨洪明浩坐左承旨尹㬦未肅拜右承旨李洪載坐左副承旨李敏采坐直右副承旨徐美修坐直同副承旨尹弼秉坐注書李海隣仕一員未差假注書鄭尙愚仕直事變假注書李毅遠仕
정조 15년
徐美修啓曰大司憲趙宗鉉掌令權儐持平姜文會牌不進執義未差掌令李顯道陳疏入啓持平宋煥箕在外監察茶時之意敢啓傳曰知道
정조 15년
洪明浩啓曰新除授禮曹判書徐浩修參議沈煥之除拜後過三日不爲出肅依定式推考警責仍卽牌招察任何如傳曰允
정조 15년
李敏采啓曰卽見前忠淸兵使金麟瑞馬兵都試啓本則去庚戌十一月封發而今始來到原啓本雖不得不捧入莫重啓本之如是遲滯事未前有萬萬可駭當該前帥臣從重推考何如傳曰事未前聞其委折令廟堂査實草記論勘可也
정조 15년
傳于徐美修曰下直守令留待
정조 15년
傳于徐美修曰惠堂罷職擧條批答如是落書誤書致煩改下當該承旨推考注書從重推考
정조 15년
傳于徐美修曰下直守令入侍
정조 15년
傳于徐美修曰日前諫長疏之追提是豈敢爲於是乎憲疏堂箚出而攻諫長其言亦昨冬事自此迭起則言者攻者皆犯忌器之罪以本事更有提及章奏者政院切勿呼望一依前下禁令申飭三司
정조 15년
以禮曹判書徐浩修牌不進推考傳旨傳于李敏采曰許遞與參議未差之代今日政差出
정조 15년
有政吏批判書洪良浩進參判閔鍾顯式暇參議李祖源在外左副承旨李敏采進以尹弼秉尹㬦爲承旨吳泰賢爲副校理李晴爲修撰李致中爲禮曹判書尹東晩爲禮曹參議趙鎭宅爲兵曹參知金文淳爲內醫提調吳載純爲司僕提調
정조 15년
兵批判書金文淳戎器點考進參判柳誼病參議李夔入直進參知未差右承旨李洪載進副司直徐浩修崔光璧朴鎤鄭萬始
정조 15년
以大司諫金履正司諫李運彬獻納申大尹正言玄重祚李運行掌令權儐持平姜文會牌不進罷職傳旨傳于徐美修曰只推
정조 15년
李洪載以弘文館言啓曰校理朴基正修撰尹羽烈旣有只推之命竝卽牌招察任何如傳曰允
정조 15년
李敏采以司僕寺一二提調意啓曰頃因特敎濟州封進馬更以直御乘者封進又或不合該牧使卽其地定配該牧官捉來嚴棍遠地充軍事命下矣濟州封進雄馬二匹雌馬二匹餘馬二匹合六匹今方上來故禾毛色別單書入而看審其馬匹則體樣步品孱劣特甚非但不堪擬議於御乘比諸初次封進馬少無優劣屢次飭敎何等截嚴而全不愼擇又以不合馬匹肆然封進該牧使擧行之慢忽誠萬萬痛駭依初下敎當該牧使李鴻運令該府卽其地定配該牧官亦爲捉來嚴棍遠地充軍何如傳曰馬政有國重事近來殆不成說之故非爲直御乘兼欲試之有特敎別爲封進之命則觀此草記擧行極爲駭然然揆以事理豈有匿而不封之理乎信令自信令委折自委折卿其各別爲先嚴査更爲退限歲貢封進不遠待此時可合內廐乘馬者嚴飭封進其時又或不勤依初下敎處分擧行可也
정조 15년
李敏采以備邊司言啓曰舟橋司有司堂上今方有闕戶曹判書李秉模差下使之察任何如傳曰允
정조 15년
領府事徐命善箚曰伏以太僕旗軍洗馬期在明日矣臣以床簀危喘無望轉動則固當冒入文字趁卽變通而隨事輒懇煩瀆是懼且有二提調亦可以替行故泯默至今然病裏惶悚如添一症卽伏聞二提調有譴罷之命云明日旗軍洗馬提調將無進參之員寺務之無人主管姑勿論其爲國體之苟艱當復如何玆敢忙構短箚冀賜處分伏乞亟遞臣太僕兼帶以爲及時擧行之地千萬幸甚取進止答曰省箚具悉卿懇二提擧今政當差出明日旗軍洗馬可以爲之卿須安心勿辭加意將攝仍傳于李洪載曰此批答遣史官傳諭
정조 15년
慶尙監司鄭大容疏曰伏以臣之百無肖似不但人知而臣自知之特蒙我殿下拂拭臣庇覆臣歷試華顯旋陞資級雖使望實俱備者當之尙云其進太驟其器已濫以臣魯劣何以得此於聖明感極涕零榮與懼竝迺者嶺臬新命又下於千萬夢想之外臣於是惝恍踧踖益不知措躬之地噫臣之前後所叨孰非不稱而分憂之責按察爲重按察之任嶠南尤別以地方則周遭殆千餘里以州郡則大小餘七十所文牒委案應接多岐控水陸東南之勢管邑鎭左右之形漕倉則上關經費萊館則又係交隣苟非威望足以彈壓聰明足以周察智足以運用才足以通變宜莫擬議於是任而今忽畀之於如臣儱侗憒憒之類則此豈淸朝愼簡之意哉刺史之榮古人所稱臣亦何心必欲辭巽而萬一緣臣冒膺招四方之譏貽一路之笑則臣之孤負之罪固無可言而將於委寄何將於國計何玆敢不避猥越仰暴衰懇伏乞聖明亟命遞改回授可堪之人以重藩任以安私分不勝幸甚臣無任云云省疏具悉卿其勿辭往欽哉
정조 15년
掌令李顯道疏曰伏以今日金履正疏出而世道之變怪極矣九行刀割渠亦今日之臣子何敢發此悖常之言自底於鑄張邪論之歸乎且況慈旨中四字非常之敎有非人臣所敢追提者而章奏之上無論說及亦豈臣分之所敢出者哉如此怪鬼之輩決不可尋常處之臣謂大司諫金履正爲先施以竄配之典斷不可已也臣之日前叩謝只效陪扈之誠而亞諫疏出噤口之罪終不敢以處分前後有所自恕賓對有命進身無路慈不得不更犯逋慢之誅臣罪至此尤合萬殞伏乞聖慈俯垂鑑諒鐫臣職名以安私分因治臣罪以肅朝綱焉臣無任云云省疏具悉無論如此如彼豈可說去說來者乎
정조 15년
應敎李太亨校理朴奎淳副校理尹光普副修撰李義鳳金熙采等箚曰伏以臣等伏見大司諫金履正疏本竊不勝驚惑之至噫人臣告君之辭何等審愼而今其原疏下語已極駭妄至於伏況以下四字語涉莫重實非群下所可追提者乃敢肆然拖及全沒敬謹之意其無嚴叵測之罪不可不嚴加處分臣等謂大司諫金履正爲先削其職名亟施島配之典斷不可已也取進止答曰省箚具悉憲臺疏已有下批者矣
정조 15년
辛亥二月二十日辰時上御誠正閣下直守令入侍時同副承旨徐美修記事官李海隣記事官洪樂游徐有聞東萊府使柳焵以次進伏訖上曰守令進前可也焵進前奏職姓名訖上曰邊禁之重何處不然而至於東萊尤爲自別且近來百弊俱生實爲可悶須思矯弊之道俾有實效可也命宣諭訖命退諸臣以次退出
정조 15년
行都承旨洪明浩坐左承旨未差右承旨李洪載坐左副承旨李敏采坐直右副承旨徐美修坐同副承旨尹弼秉坐直注書李海隣仕一員未差假注書鄭尙愚仕直事變假注書李毅遠仕
정조 15년
李敏采啓曰來二十五日朝參日次而親祭齋戒相値頉稟之意敢啓傳曰知道
정조 15년
尹弼秉啓曰合辭方張之時兩司無詣臺之員事甚未安除在外外未肅拜呈告人員竝卽牌招何如傳曰允
정조 15년
尹弼秉啓曰今番弘陵幸行時何大臣留都乎敢稟傳曰領敦寧留都
정조 15년
尹弼秉以奎章閣言啓曰抄啓文臣課試書題昨日酉時頒布而或有今朝始得見之者擧行極爲駭然掌務官趙得永令該府拿問處之何如傳曰允
정조 15년
兵曹以李應爀爲禁衛中軍
정조 15년
傳于李敏采曰輪對官入侍
정조 15년
傳于尹弼秉曰右副承旨同副承旨入侍
정조 15년
和義君等議諡傳敎中自錦城等止豈非欠事乎三十字還入抹下
정조 15년
以左承旨尹㬦牌不進罷職傳旨傳于洪明浩曰聞有實故許遞前望單子入之待下批牌招察任
정조 15년
以校理朴基正修撰尹羽烈牌不進罷職傳旨傳于尹弼秉曰只推
정조 15년
以修撰尹羽烈禁推傳旨傳于尹弼秉曰分揀
정조 15년
以大司諫金履正司諫李運彬掌令李顯道權儐持平姜文會牌不進罷職傳旨傳于徐美修曰只推
정조 15년
徐美修啓曰大司憲趙宗鉉掌令李顯道權儐持平姜文會牌不進執義未差持平宋煥箕在外監察茶時之意敢啓傳曰知道
정조 15년
洪明浩以奎章閣言啓曰因禮曹啓目判付內和義君之追配於是地是祠神理人情可謂俱當而可合追配者豈獨和義一人乎日前駕過露梁路出六臣祠與墓之傍移時駐蹕眺望咨嗟久之行殿宿次不禁起感六十句侑祭之文呼燭呼寫以若曠想之心有若鄭重之典六臣固赫赫卓卓塗人耳目如錦城和義等似此節義之出於宗英尤豈不奇壯此兩人外亦多不下於死六臣者今於追配之時一體施行實合朝家奬節褒忠之政令內閣弘文館博考公私可據文蹟指一單抄斯速稟旨事命下矣臣等謹考公私可據文蹟則故相臣趙顯命所撰錦城大君瑜諡狀曰端宗遜于寧越公安置順興與府使李甫欽相對慷慨流涕以珊瑚纓贈之潛結南中人士爲復上王計一日召甫欽使草檄官奴匿壁中聽交通公侍女竊檄草走有基川縣監者遞騎三四馬急追之奪其檄先入京上變於是公與甫欽被收死故判書臣李箕鎭所撰漢南君𤥽諡狀曰端廟遜位六臣謀復不成公與其事安置咸陽歿于謫與和義君瓔永豐君瑔同被孥籍中廟甲午始命復屬璿系明廟又命復爵號先朝甲寅宗簿寺啓曰錦城和義漢南永豐殉節無異六臣先正臣李珥所撰金時習傳曰魯山遜位時習方讀書于三角山中卽閉門不出者三日盡焚其書托跡緇徒故相臣申欽所著獨言曰南孝溫請復昭陵位號不報棄科業從悅卿遊悅卿曰公異於我何不爲世道計也孝溫曰復昭陵之後赴擧不晩故監司崔睍所撰李孟專傳曰景泰甲戌間時事一變托跡盲聾謝絶親朋朔日每向朝日拜曰祈禱已疾雖家人莫測故判書李縡所撰趙旅碑銘曰景泰癸酉進士一日揖諸生歸終身不復出肅廟己卯嶺儒以節行聞特贈吏參建祠咸安伯夷山下與金時習元昊李孟專成聃壽南孝溫享焉故相臣崔錫鼎所撰元昊碣銘曰端宗遜于寧越築室於越之西晨夕瞻望涕泣乙亥服喪三年歸舊廬不出戶庭坐必東向臥必東首而終焉戊寅復位後以義節旌閭先正臣成渾所撰雜著曰成聃壽有至性高識屛居父墓下未嘗至京師除職不就南孝溫所撰許詡傳曰許詡當金宗瑞等被戮之時召入與宴獨流涕不食肉竟死於謫李廷馨東閣雜記曰權自新以上王舅與六臣謀復位事覺而死莊陵志曰宋石仝與六臣同時就拿依律論斷先正臣李珥所撰栗亭亂藁序曰權節佯聾托病鞱晦終身莊陵志曰鄭保面責權奸幾爲所誣誅光廟聞其鄭夢周孫而原之故副提學林泳所撰曺尙治墓誌曰光廟受禪退居永川終身坐不西向題石面而刻之曰魯山朝副提學逋人曺尙治墓自序曰書魯山朝者明其非今日之民也不書階資者著其不能濟君之罪也書副提學者以其不沒實也書逋人者言其亡命逋逃之人也謂諸子曰我死以此石立墓竊念當時諸賢之或死或生特以所處之地各異而盡忠所事自靖獻于先王之義則生死一也錦城大君瑜以王室懿親盡忠死義後之論者在宗英則數錦城在外廷則數六臣六臣之祠其可闕錦城之享乎和義漢南永豐三人各盡其分非不奇偉而比之錦城恐有差等至若金時習南孝溫李孟專趙旅元昊成聃壽六人者世所稱生六臣也或放浪以泯其跡或隱淪以潔其身之忠之節人無間然竝享一祠夫孰曰不可而就其中尤特絶較著者則金時習感英陵特達之知佯狂自晦託跡禪門南孝溫請昭陵之復立六民之傳微婉其辭固守其志其苦心姱節有可以風勵百世故先正臣宋時烈六臣祠記有曰若以梅月堂南秋江腏享於此而又爲一壇於祠傍滾薦權自新宋石仝等如公州鶴寺之爲則事尤完備如以六人之一時竝享爲難遽議則姑從先正已定之論以金南兩人追享恐爲穩當李甫欽權自新等其事則同而先正設壇之論似有權衡於其間則許詡等七人成就雖曰卓然視諸李甫欽權自新不甚異同追配之典臣等不敢擅論之意敢啓傳曰知道別下綸音矣
정조 15년
洪明浩以弘文館言啓曰今因禮曹啓目有令本館博考可據文蹟指一單抄斯速稟旨事命下矣臣等取考公私文蹟以採其節義之最著事實之可徵者則六臣及錦城和義外蓋多有殉節與自靖之人其見於莊陵誌者殆過百餘人而名存跡晦率多難稽只就其表顯者言之則端廟朝領議政臣金宗瑞左議政臣皇甫仁右議政臣鄭苯俱以顧命大臣同死於靖難時貞忠大節昭著簡冊照曜百世固無容更陳文愍公朴仲林卽忠正公彭年之父也經術文章爲世所推成三問河緯地等皆師事焉以集賢殿副提學夙被英廟之知遇逮至丙子與忠正謀復上王同時殉節故都摠管臣成勝卽忠文公三問之父也亦與忠文同死彭年三問之殺身成仁以其有所受兩家父子之成就若是相侔而仲林則當宁戊申特蒙易名之恩勝則尙闕節惠之典安平大君臣瑢英廟第三男也天資豪邁文翰絶倫爲諸宗英之首値光廟靖難時坐交結皇甫仁金宗瑞宗瑞死瑢竄江華尋賜死至英宗朝始命復官爵賜諡臣𤥽永豐君臣瑔俱世宗男也丁丑錦城大君謀復事覺宗親府啓請用瑜法𤥽瑔與瑜罪同不可獨生仍坐瑜黨竝安置禁錮宗簿寺啓瓔𤥽瑔罪關宗社請削去屬籍按𤥽諡狀𤥽瑔同爲楊嬪出楊嬪卽乳養端廟者也端廟旣遜位六臣謀復不成𤥽與其事遂安置于咸陽丁丑錦城謀敗以楊嬪爲前後內應及于禍兩子俱不免中廟朝命復璿系明宗朝復爵逮肅廟朝端廟復位命賜諡禮葬至英宗甲寅宗簿寺啓錦城和義漢南永豐之殉節無異六臣又有湖儒數百疏請建祠云又按其家乘湖儒疏略云彼三臣者俱以王室至親授命不貳實與六臣等耳六臣則建祠腏享非止一二所而至於嚴興道之微賤尙且配侑於六臣顧此三臣其忠義嵬煥可以貫日月撑宇宙至於褒尙之典反居嚴戶長之後三臣者卽指瓔𤥽瑔臣等以前後文蹟考之則𤥽瑔之於瑜瓔一耳與瑜同事與瓔同削𤥽則又與於六臣事天倫則兄弟節義則伯仲而錦城淸安之祠只配和義不配漢南永豐者終不見爲欠典淸簡公臣金時習五歲以神童被英廟殊知及端廟遜位托跡緇髠終身不仕先正臣李珥云標節義扶倫常雖謂百世之師近矣文貞公南孝溫十八上書請復昭陵遂廢擧嘗作六臣傳曰吾豈惜死沒大賢名乎竟行于世貞簡公臣元昊以集賢殿直提學端宗初退居原州逮昇遐入寧越服三年喪光廟特授戶議屢召誓死終不至肅宗戊寅特命旌閭靖肅公臣成聃壽校理熺之子也按先正臣成渾雜著曰熺坐成三問事廢錮終身其子聃壽有至性高識屛居坡州其時罪人子弟例除參奉以觀去就無不俛首服役而獨聃壽竟不拜未老而卒當宁甲辰命贈職賜諡靖簡公臣李孟專早擢高第選補翰林自景泰甲戌有憂違之志托聾瞽終身不仕當宁辛丑命贈諡貞節公臣趙旅以太學生當端廟遜位揖諸生歸隱咸安郡優游以終肅廟壬午特贈吏參當宁辛丑加贈吏判賜諡自金時習以下至旅卽世所謂生六臣也忠肅公臣權節故集賢殿校理也按先正臣李珥所撰栗亭亂稿序云光廟潛龍時屢臨其第密諭大事佯聾不答乃爲鞱晦之術若病迷方者以終其節云栗亭卽節之號也文簡公臣李晬光云權節可謂不負其名故臣鄭斗卿云端廟時節義世稱六臣亦有隱君子權節肅廟壬午江原道儒生請額六臣祠以權節追配命旌閭甲申楊州儒生又請建祠有贈職賜諡之命其時相臣李濡之奏亦曰節之節義與六臣一般故集賢殿副提學臣曺尙治上疏乞致仕命百官餞於靑門外故副提學臣林泳撰其墓表云三仁之行不同而孔子竝許其仁公與成朴諸公殊道同歸其遺事又云世祖受禪退居永川終身坐不西向自題石面而刻之曰魯山朝副提學曺尙治之墓又製子規詞以見其意故相臣趙顯命作永川祠堂記云六臣死之公不死也死者其跡彰而易見不死者其心微而難知故端宗復位之後不得與六臣竝食露梁之祠者蓋俟百世之公議故承文校理成熺卽三問之從叔而聃壽之父也先正臣權尙夏所撰墓表云熺與三問協輔王室以死生不易其心相勉丙子三問等死熺亦受嚴鞫十次安置孥籍越三年蒙宥竟以忠憤死鄭保文忠公夢周孫也六臣獄起常慷慨嘗往見其庶妹爲韓明澮妾者問相公安往妹曰鞫罪人在闕保揮手曰當爲萬古罪人明澮卽上啓光廟親鞫將轘之以忠臣之孫特減死流配寧陽尉鄭悰卽文宗朝駙馬也端廟乙亥竄光州逮丁丑錦城謀復事覺宗親政府啓鄭悰宋玹壽瓔𤥽瑔之凶逆王法必誅請正典刑竟受後命英宗戊寅特命賜諡至於忠莊公臣權自愼忠毅公臣金文起同死於六臣被禍之日逮英宗朝竝蒙節惠之典故礪良府院君臣宋玹壽以端廟國舅謀復事覺與錦城同死而尙未蒙贈諡焉凡此如干抄擧之外亦必有名節相班之人而世代旣遠文蹟未備雖以抄擧者言之至於彰節祠追配之典體例尤重如三大臣之最卓絶朴仲林成勝之兩世奇節宜可以腏食而位次相妨有不敢輕議安平及漢南永豐旣與錦城同是兄弟則一體追配於竹溪之祠亦足以永樹風敎生六臣則竝享於四六臣夫孰曰不宜而就考先正臣宋時烈所撰六臣祠記有曰若以梅月堂南秋江腏享於此而又爲一壇於祠傍滾薦權自愼宋石仝等略如公州鶴寺之爲則事又完備梅月卽時習號秋江卽孝溫號也然則金南之當享已經先正定論無容更疑而若四臣之一體淸節亦宜有竝配之公議其餘諸人無非殉身與自靖之卓然可稱者而係是祠典有非臣等淺見所敢臆斷聖旨之下終未克指一仰對不勝惶恧之至敢啓傳曰知道別下綸音矣
정조 15년
傳于李洪載曰六臣之事所不敢詳而光廟有敎若曰後世之忠臣又論寧陽家事若曰不可以亂臣論大哉訓謨昭揭日星有以仰達權扶經之聖人徽旨其闡揚而發揮之者豈不在於予後人歟向於輦路過愍節祠起曠想遣官致侑之仍欲以錦城諸人追配越中之祠命史官奉考名山之祕藏史官反面之日東伯以子規樓尋基形止聞焉巧湊一時事若待今理有不誣吁亦奇且異矣更思之世所稱生六臣五宗英危忠大節咸推伯仲有不可容易取捨於或配或否之際則別求無於禮而合於禮之禮而行之不亦可乎往在肅廟戊寅追復莊陵也廷臣以六臣祠太近於丁閣爲言引杜甫詩武侯祠屋長鄰近之句命勿毁因岐貳之議竟未免移構是豈非欠事也闕典乎記冤之祭取之鶴寺設壝之制倣于㺚川以當時盡節人合造一祠版就本陵紅箭門外除地爲場每年寒食從與享之使邑宰建一屋子藏弆祠版以寓一體祀之義噫禮緣於情神人無間不惟彼烈烈精英之壹鬱不沬者永有依歸恭惟莊陵陟降亦必怡豫於芬苾焄蒿之時是擧也夫孰曰無稽乎其令本道照此擧行
정조 15년
李洪載以御營廳言啓曰本廳兼內吹今春等習角賞格依啓下單子木綿五十一疋分等施賞之意敢啓傳曰知道
정조 15년
正言李運行啓曰請爲奴罪人金壽賢河翼龍竝令王府嚴鞫得情快正王法金甲島爲奴罪人克觀古今島爲奴罪人克泰更令王府嚴鞫得情夬正王法逆賊尙魯亟施孥戮之典答曰不允
정조 15년
辛亥二月二十一日辰時上御熙政堂輪對官入侍時左副承旨李敏采假注書鄭尙愚記事官洪樂游徐有聞社稷令趙榮慶宗親府典簿鄭致綏漢城主簿鄭東簡長興奉事李長演典牲直長金履毅以次進伏訖上曰右副承旨同副承旨入侍賤臣承命出傳右副承旨徐美修同副承旨尹弼秉進伏上曰輪對官進前各奏姓名職掌與所懷可也榮慶曰無職掌無所懷矣致綏曰職掌則宗親接待而所懷則無矣上曰大臣氣力近日何如致綏曰本症一樣昏沈矣東簡曰職掌則刑房工房而無所懷矣長演曰職掌則紙地油芚而無所懷矣上曰遺在幾何長演曰草注紙四百三十卷搗練楮注紙一百十張油芚九百張矣履毅曰職掌則羊色而無所懷矣仍命退諸臣以次退出
정조 15년
辛亥二月二十一日辰時上御重熙堂京畿監司入侍時左副承旨李敏采記事官李海隣記事官洪樂游徐有聞京畿監司徐鼎修以次進伏訖上曰每於幸行時必以省弊爲主至於陵幸則朝家之軫念民弊尤爲自別今番則程途雖近春耕方張故日前有別下傳敎須體此意另加對揚可也鼎修曰前後聖敎縷縷勤摯敢不竭力奉承乎上曰道伯及騎郞之道路摘奸亦必爲弊此亦除之可也鼎修曰楊州府有劇賊以謙生兄生姪及姪婦見囚者日前因特敎有旨女人雖不得已放釋第此囚非但劇賊之同氣近屬當初捉囚以其干連深重行止凶悖則決不可一向留置於近畿之地逆謙之兄與姪竝分配絶島俾無逆屬跳踉出沒之患恐不可已矣上曰依爲之出擧條命書傳敎曰莊陵朝盡節人配食之擧纔有傳敎而內閣有配食錄令該曹照此擧行祠版書以忠臣祠版祭品則飯一大盆素湯一大盂蔬果各一盤酒一盞爲式祭官則以附近察訪爲之趁禮官下去前造壇造版事分付該道例用祭文當製下此後本陵寒食祭受香時同爲齎去事亦爲分付該道及該曹又命書傳敎曰今因莊陵事思之忠正之先朴仲林有諡而成勝以忠文之先與仲林同死尙獨漏焉尤豈非欠事乎申飭本館卽令議諡於設祭之前故忠臣朴季愚卽大提學堧之子堧之作樂與許文敬制禮之功爲伯仲則文敬之子詡與季愚同時辦命而詡則有諡季愚獨闕焉豈以未仕而然乎與禿同尹生卓然之節不可湮泯竝施贈職之典事分付該曹又命書傳敎曰政官待明朝牌招開政又命書傳敎曰園所植木所用橡實關東有民弊纔有飭敎而昨冬又因備局知委有數十石卜定於各陵園墓者云亦安知無此等之弊乎令廟當嚴飭畿營各該寢郞之能不貽弊該曹之亦不作弊一一詳査狀聞事行會統營及三南水營松子卜定亦果無弊乎一體關飭各該道臣如有一毫貽弊之端隨卽釐正事嚴飭命退諸臣以次退出
정조 15년
行都承旨趙尙鎭坐左承旨李邦榮坐直右承旨徐瀅修坐直左副承旨李洪載病右副承旨洪義榮坐同副承旨李漢一在外未肅拜注書李海隣仕一員未差假注書鄭尙愚仕直事變假注書李毅遠仕
정조 15년
徐瀅修以都摠府言啓曰今日入直內三廳武兼禁軍及軍兵等中日習射請出標信傳曰知道
정조 15년
徐瀅修啓曰禁衛營將官來言今日本營軍兵日次私習云矣敢啓傳曰知道
정조 15년
徐瀅修啓曰御營廳將官來言今日本廳軍兵日次私習云矣敢啓傳曰知道
정조 15년
徐瀅修啓曰大司憲趙宗鉉掌令李顯道權儐持平姜文會牌招啓辭未下執義未差持平宋煥箕在外監察茶時之意敢啓傳曰知道
정조 15년
徐瀅修啓曰抄啓文臣課講時何承旨進去乎敢稟傳曰右副承旨進去
정조 15년
徐瀅修啓曰今二十六日弘陵親祭祭文當爲製進藝文提學洪良浩待明朝牌招何如傳曰允
정조 15년
承旨前望單子入之趙尙鎭李邦榮徐瀅修洪義榮趙鎭宅落點
정조 15년
傳于徐瀅修曰左副承旨入侍
정조 15년
傳于李邦榮曰兵曹參知趙鎭宅仍任前職前望單子入之待下批牌招察任
정조 15년
承旨前望單子入之李漢一落點
정조 15년
趙尙鎭啓曰新除授同副承旨李漢一時在忠淸道牙山地斯速乘馹上來事下諭何如傳曰允
정조 15년
以右副承旨洪義榮牌不進罷職傳旨傳于李邦榮曰只推更爲牌招
정조 15년
以抄啓文臣宋知濂課講連三次居不依定式禁推傳旨傳于李邦榮曰姑爲推考
정조 15년
以承旨房望傳于徐瀅修曰仍
정조 15년
有政吏批判書洪良浩參判閔鍾顯進參議李祖源在外行都承旨趙尙鎭進以尹塾爲景慕宮提調宋宅朋爲奉常主簿校書著作單李漢喬正字單柳英喆折衝金履祜柳孝遠鄭春曄白文赫賈大潤姜碩俒金慶完趙元範已上今加嘉善喜義金宗大今加資憲加資事承傳故忠臣朴季愚贈吏參例兼學生河珀贈持平禿同贈資正尹生贈資正已上贈職事承傳
정조 15년
兵批判書金文淳參判柳誼病參議李夔入直進參知趙鎭宅未肅拜右承旨徐瀅修進副司直尹㬦副司果趙升鉉竝單付
정조 15년
洪義榮以弘文館言啓曰校理朴基正修撰尹羽烈旣有只推之命與新除授副校理吳泰賢一體牌招察任何如傳曰允
정조 15년
趙尙鎭以禮曹言啓曰寧陵翼陵沙汰處補築之役今番寒食祭享兼告由擧行事自臣曹已爲啓下矣京畿監司臣徐鼎修以土脈未解凍之致翼陵沙汰處補土之役退行事有所陳達而待秋更稟可也事命下矣翼陵沙汰處補土之役今已退行則寧陵沙汰處補土之役似當一體退行何以爲之敢稟傳曰一體爲之
정조 15년
洪義浩以兵曹言啓曰昨日武臣賓廳講書今日爲之事命下而中日相値本曹與都摠府同爲進參故依例不得爲之之意敢啓傳曰知道
정조 15년
洪義榮以兵曹言啓曰元內吹及兼內吹今春等習角賞格依啓下別單木綿一同三十九匹分等施賞之意敢啓傳曰知道
정조 15년
徐瀅修以兵曹言啓曰新除授黃海兵使徐有和戶奴呈狀內矣上典老父今年八十歲法不當赴任於三百里外卽爲入啓遞改云閫帥親年七十五歲以上者許遞其任載在法典依例改差何如傳曰允
정조 15년
徐瀅修以兵曹言啓曰今此幸行時侍衛禁軍不可不點擇以行矣各番禁軍中新受馬及病蹇不能致遠之類依例推移替直之意敢啓傳曰知道
정조 15년
徐瀅修以兵曹言啓曰巡將監軍單子每日入啓受點矣今番則幸行相値不得入啓受點以今二月二十五日受點人員二十六日至依例使之仍察之意敢啓傳曰知道
정조 15년
洪義榮以訓鍊都監言啓曰本局別將李儒敬親病甚重屢次乞遞目下情理有難强令察任今姑改差何如傳曰允
정조 15년
義禁府照目長湍前府使柳仁喆矣本府議啓內身爲邑倅逆奴之不能禁戢勢家之全事顧藉究厥罪狀誠極痛駭以此照律罪杖一百收贖告身盡行追奪永不敍用私罪奉敎以不應爲律區別功議減等爲良如敎
정조 15년
徐瀅修以義禁府言啓曰時囚罪人柳仁喆照律啓目判付內以不應爲律區別勘放事命下矣柳仁喆以不應爲事理重律杖八十收贖奪告身三等而其八代祖永慶扈聖原從功臣云功減一等杖七十收贖奪告身二等放送之意敢啓傳曰知道
정조 15년
以四道儒生李明五等上疏傳于瀅修曰未賜額書院位次陞降事是豈上聞者乎向於水原輦路見諸生之封章付之政院矣始見疏本屑越甚矣疏頭令本館糾罪凡事當從舊道伯之漫漶於齊訴敢以使之疏籲以待自上處分等語題給者寧有如許事體乎當該道臣自政院指名捧現告施以不敍之典方外疏擧之待太學謹悉許捧卽先朝受敎金石之典則疏中句語難免爽誤太學之無一言及於釐改者亦甚駭然當該齋任施罰事分付成均館此非賜批之疏原疏還給
정조 15년
辛亥二月二十二日辰時上御重熙堂左副承旨入侍時左副承旨李敏采記事官李海隣記事官洪樂游徐有聞以次進伏訖上曰朴基正上疏何爲捧入乎敏采曰日前飭敎截嚴故昨日申後來到而果卽退却矣今日廳坐又爲來呈論斥臣等之阻搪故不得不捧入而旣被人言亦不敢晏然在院聯疏徑出矣修撰尹羽烈俄又呈疏請嚴鞫金履正又請還收禁令與朴基正疏語別無異同故纔已退却矣上曰弘文館書吏果已一竝捉囚而院吏亦已査實捉送耶敏采曰館吏則全數捉囚院吏亦依司謁口傳下敎已爲捉送矣上曰疏章旣設禁令臺諫啓辭何可異同自今以後凡於傳啓之際如有新啓之論及此事該房承旨切勿捧之注書亦勿謄書以入事分付可也仍命書傳敎曰設禁豈得已而名以禁令辭敎至嚴則雖曰還收禁令之疏其所論說可謂朝三暮四再昨日口傳下敎明白分付豈有冒禁來呈之理此則罪不在於言官再昨日當該分付之承旨從重推考今日捧納時當該承旨罷職徑出亦極駭然與在院而噤枚諸承旨一竝遞差上曰近來開鑰早晩何其不一耶敏采曰臣等之不能照察固爲惶悚而亦未必不由於禁漏官告時之或早或晩之致矣上命書傳敎曰門鑰開閉自有時限則早晏不一近來尤甚近來之中今日爲最身爲一院之長其不能檢飭之罪在所難免行都承旨洪明浩遞差禁漏官令該曹科治上曰承旨前望單子入之待下批牌招察任出榻敎命退承史以次退出
정조 15년
行都承旨趙尙鎭坐左承旨李祖承坐直右承旨徐瀅修坐左副承旨柳文養坐右副承旨李洪載坐同副承旨洪義榮坐直注書李海隣仕一員未差假注書鄭尙愚仕直事變假注書李毅遠仕
정조 15년
藥房都提調洪樂性提調金文淳副提調李洪載啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 15년
李洪載啓曰大司憲趙宗鉉掌令李顯道權儐持平姜文會牌招啓辭未下執義未差持平宋煥箕在外監察茶時之意敢啓傳曰知道
정조 15년
趙尙鎭啓曰監察十三員內一員受由在外四員未署經今此弘陵親祭及各陵攝行祭時無以分排在前如此之時有未署經監察署前行公之例今亦依此例署前行公何如傳曰允
정조 15년
傳于洪義榮曰左承旨入侍
정조 15년
傳于洪義榮曰承旨前望單子入之待下批牌招察任
정조 15년
傳于洪義榮曰配食人取捨當否閣臣往議于原任提學李判府事左議政各以意見獻議在外提學家遣檢書官問議以來
정조 15년
以兵曹守宮摠府寶劍望筒傳于洪義榮曰參判許遞摠管中懸頉人亦爲許遞竝令今日政差出
정조 15년
以慶尙右兵使吳載徽御營上番軍替點事傳于徐瀅修曰實病有無雖未知之替點之前例亦或有之向於左兵使事申飭未久又敢如是乎當該兵使罷職今日政差出
정조 15년
趙尙鎭啓曰動駕隔日承旨不可不備員而同副承旨李漢一方在外合有變通之道何以爲之敢稟傳曰許遞今日政差出
정조 15년
有政吏批判書洪良浩進參判閔鍾顯牌不進參議李祖源在外行都承旨趙尙鎭進以李祖承爲承旨黃昇源爲兵曹參判閔鍾顯爲繕工提調洪檍爲分內醫提調韓光植爲檢詳成德雨爲校理沈能翼爲修撰承文副正字李賢涉復官事承傳
정조 15년
兵批判書金文淳進參判未差參議李夔入直參知趙鎭宅病右承旨徐瀅修進
정조 15년
徐瀅修以兵批言啓曰慶尙右兵使今當差出而擬望之人乏少未準朔禁軍將竝擬何如傳曰允
정조 15년
以李義行爲都摠管洪聖淵爲副摠管李明會爲訓鍊判官洪和輔爲黃海兵使李健秀爲慶尙右兵使副護軍徐有和沈釋之李鎭邦竝單付
정조 15년
以都摠管望筒傳于徐瀅修曰豈可混捧傳旨當該承旨推考此望筒勿施
정조 15년
傳于洪義榮曰新除授承旨中罷散人敍用
정조 15년
傳于柳文養曰承旨房仍
정조 15년
以京畿監司啓本私掘罪人李策放送事實馳啓事傳于洪義榮曰豈可旣放旋囚乎然私掘之弊愈甚而申飭之效未聞徒以不爲狀聞爲目下彌縫之端寧有如許法理苟欲嚴禁豈無其方如是申飭之後守令等隨現勘罪尤不當寬恕卿其各別嚴飭俾有實效事回諭
정조 15년
兵曹以白東俊爲御營中軍
정조 15년
李洪載以內醫院言啓曰前御醫金光顯方泰逵復屬事命下矣前御醫金光顯方泰逵令該曹口傳付軍職冠帶常仕何如傳曰允
정조 15년
李洪載以內醫院言啓曰前御醫金成五復屬事命下矣前御醫金成五令該曹口傳付軍職冠帶常仕何如傳曰允
정조 15년
徐瀅修以兵曹言啓曰本曹草記別監馬榮麟令攸司嚴勘事傳曰所謂馬哥漢行惡無比之故使渠廳捧置執心爲良民侤音則納侤未幾有此犯科究厥所爲萬萬痛駭卿其卽爲捉來除尋常各別嚴棍査實草記可也事命下矣依傳敎馬榮麟捉來拿入袱直等毆打之事到臣家駭悖之擧嚴棍盤問則箇箇發明終始抵賴及當看證頭面之時衆口如一之後以渠頑惡之習猶不敢一向隱諱始以因渠弟戶牌見奪事有此罪犯矣身罪狀萬死無惜云矣敢啓傳曰知道降定卿營軍伍各別敎戒執心爲良民後草記還屬本役可也
정조 15년
徐瀅修以訓鍊都監言啓曰今此幸行時本局馬兵六哨內一哨以別隊隨駕矣南營入直馬兵五十名限回鑾間以步軍五十名換入之意敢啓傳曰知道
정조 15년
李洪載以義禁府言啓曰黃海監司李時秀狀啓據刑曹粘目內大峴山城前別將李興俊移本府處之事允下矣李興俊時在任所云依例發遣府羅將定假將後拿來何如傳曰一體令道伯拿棍査聞後更稟可也
정조 15년
辛亥二月二十三日辰時上御誠正閣藥房入診入侍時藥房都提調洪樂性提調金文淳副提調李洪載左承旨李邦榮假注書鄭尙愚記事官洪樂游徐有聞醫官金光國李翊臣李敬培金順行以次進伏訖上曰他承旨入侍賤臣承命出傳右承旨徐瀅修進伏命瀅修書傳敎曰政官牌招開政樂性曰近間日氣淸和聖體若何上曰一樣矣樂性曰王大妃殿氣候何如上曰一樣矣樂性曰惠慶宮氣候何如上曰一樣矣樂性曰元子宮衣尺漸長睿質伏想夙就而臣尙未仰瞻下情不勝耿結矣上曰稍俟日氣暄暖當召卿等以爲相見之道矣樂性曰臣之仰瞻之誠日夕雖切而伏望必擇和暖之日以爲欣瞻睿質之地焉上曰當俟淸和之日而常時調養亦爲過暖矣樂性曰今承下敎雖未仰瞻而睿姿之岐嶷可以仰揣且調養之不得過煖卽是眞陽之天縱而然矣下情不勝歡欣忭躍之至上曰卿之凡節近果如何樂性曰寢食漸不如前矣藥院日次問安亦不得入來已極惶悚而幸行不遠陪從無路莫重嘗藥之任不得隨駕非但臣心之悚悶國體亦甚苟艱伏望亟賜遞改焉上曰都提擧之不得陪扈多有其例至於日次問安提調旣入參卿則量其筋力稍晩或入來亦何妨乎樂性曰臣之區區情懇近未更達而賤疾漸痼實難自力且今國本永固迨此時若得三字銜躬奉宣麻而退歌詠聖澤則臣無餘恨矣上曰卿懇雖如此而遽然許退於予心豈不悵然姑俟數年當有體諒之道矣樂性曰今番使行皇帝恩數可謂曠絶矣上曰聞我國斯男之慶而皇帝顯有喜悅之色曰何不請封典云而予意則欲待年歲之稍長矣樂性曰臣等則日夕顒望唯是封冊之有命矣皇帝以何不請封典爲言且奠國勢磐泰之道恐不可遲延矣上曰肅廟朝七歲封冊予亦八歲封冊欲用此例矣故相鄭太和曰元子誕降之日卽國本已定之日此言誠好矣何關於封冊之遲速乎樂性曰醫官待令診察聖候何如上曰不必診候矣文淳曰臣於兼管司䆃寺事有所仰達者矣本寺以供上衙門郞廳輪回陪進而僉正鄭來鼎受由在外主簿李德懋除本仕擧行之節多有苟艱之弊主簿李德懋令該曹他司相換何如上曰依爲之出擧條命瀅修書傳敎曰今聞實病勢難供劇云左承旨許遞今日政差出待下批牌招察任仍命退諸臣以次退出
정조 15년
行都承旨趙尙鎭坐行左承旨李祖承坐右承旨徐瀅修坐左副承旨柳文養坐直右副承旨李洪載坐同副承旨洪義榮坐直注書李海隣仕一員未差假注書鄭尙愚仕直事變假注書李毅遠仕
정조 15년
李洪載啓曰卽見義州府尹徐邁修狀啓則承政院下不書開坼二字莫重狀啓有此不察事甚疎忽當該府尹推考警責何如傳曰允
정조 15년
傳于柳文養曰左副承旨入侍
정조 15년
傳于李洪載曰右承旨入侍
정조 15년
傳于洪義榮曰政官牌招開政
정조 15년
徐瀅修以備邊司言啓曰此時惠堂不可暫曠未差之代卽爲草記啓下事命下矣惠廳堂上有闕之代戶曹判書李秉模差下使之卽爲察任何如傳曰允勢難兼管亦有已遞之例兼帶度支之任許遞其代今日政除耆老及外任有實故緊任劇務以在京無故人差出令政院待下批牌招察任可也
정조 15년
趙尙鎭以吏批言啓曰卽接奉常寺牒呈則故別雲劍朴崝諡號今日爲之事傳敎而本寺正魚錫齡今此弘陵親祭祭物陪進出去矣及時變通然後可以擧行云特敎議諡時太常正不可不備奉常正魚錫齡今姑改差今日政擬入之意敢啓傳曰知道
정조 15년
有政吏批判書洪良浩參判閔鍾顯進參議李祖源在外同副承旨洪義榮進以趙鼎鎭爲戶曹判書鄭萬始爲副校理李思祚爲奉常正趙光存爲中部都事故通德郞李漢楫贈戶參例兼李義祥贈左承旨例兼李弘猷贈司僕正已上慶尙右兵使李健秀三代追贈故別雲劍朴崝贈兵判例兼贈職事承傳司䆃主簿李德懋尙衣主簿李五鎭相換
정조 15년
兵批判書金文淳參判黃昇源參議李夔病參知趙鎭宅入直進左副承旨柳文養進副司直李秉模洪明浩李敏采尹弼秉李邦榮李漢一柳誼竝單付
정조 15년
以香室受押單子傳于李祖承曰親押
정조 15년
洪義榮以禮曹言啓曰卽接北部官員所報則厲壇南邊起火至於北邊而莎草盡爲燒燼云郊壇守護等節朝家前後申飭何等截嚴而莫重壇內有此回祿之患聞甚驚駭壇直之常時不善看守之罪極涉無狀自臣曹各別推治燒燼處修改等節分付該部使之卽爲擧行何如傳曰允
정조 15년
洪義榮以訓鍊都監言啓曰依下敎今此幸行時隨駕武藝廳一百十二人等處饌價每人一時錢文八分式分給之意敢啓傳曰知道
정조 15년
洪義榮以禁衛營言啓曰今二月二十六日弘陵幸行時本營騎士三番新舊番鄕軍六哨隨駕矣依兵曹節目弘化建陽等門入直軍兵元入直將官率領仍直西營入直將官軍兵以出番哨官及新番鄕軍前期一日替代而竝與新營入直騎士待標信出用外營各處入直將官軍兵等依例除標信以新番鄕軍替代出用而還宮後還爲替代入直之意敢啓傳曰知道
정조 15년
洪義榮以禁衛營言啓曰今二月二十六日弘陵幸行時本營騎士三番新舊鄕番軍六哨隨駕矣本營則千摠曺命楫把摠禹拓夏哨官崔宗憲敎鍊官金海潤新番鄕軍三十七名兼別破陣二名率領入直南別營則哨官林洽別騎衛二人新番鄕軍十七名率領守直火藥庫則哨官文兌興別破陣八名兼別破陣六名新番鄕軍八名率領守直之意敢啓傳曰知道
정조 15년
洪義榮以御營廳言啓曰今此弘陵幸行時東營集春營入直軍兵前期一日以新番軍替代事自兵曹節目啓下矣今月二十五日東營則把摠朴晉煥哨官尹汝昇率領新番中哨軍六十一名入直集春營則哨官李光玄率領新番中哨軍五十名入直而竝待標信替代出用還宮後還爲替直之意敢啓傳曰知道
정조 15년
洪義榮以一所巡廳言啓曰去夜二更五點量犯夜人武藝別監鄭鐵重執捉何以爲之敢啓傳曰申飭之下有此捉納極爲嘉尙當該武藝廳各別重治次爲先移送壯勇營嚴囚過齋後嚴棍照法勘處可也
정조 15년
辛亥二月二十四日辰時上御重熙堂右承旨入侍時右承旨徐瀅修記事官李海隣記事官洪樂游徐有聞以次進伏訖上命書傳敎曰陵幸隔日分辦旣令依近例儲置米會減則此時惠堂不可暫曠未差之代卽爲草記啓下事言于廟堂命退承史以次退出
정조 15년
行都承旨趙尙鎭齋宿行左承旨李祖承齋宿右承旨徐瀅修齋宿左副承旨柳文養齋直右副承旨李洪載齋直同副承旨洪義榮齋宿注書李海隣齋宿一員未差假注書鄭尙愚齋直事變假注書李毅遠仕
정조 15년
柳文養啓曰備邊司郞廳來言今日賓廳日次而以弘陵親祭齋戒不得來會云矣敢啓傳曰知道
정조 15년
趙尙鎭啓曰明日大駕詣弘陵入齋室後王大妃殿惠慶宮問安何承旨進去乎敢稟傳曰右副承旨進去
정조 15년
趙尙鎭啓曰故忠臣成勝等諡號弘文館議諡奉常寺駁議禮曹吏曹署經自議政府粘目啓下矣政官卽爲牌招開政下批何如傳曰允
정조 15년
趙尙鎭啓曰陵幸時壯勇營隨駕餉色專管擧行而時無提擧未差之代今日政差出何如傳曰前提調仍任可也
정조 15년
柳文養啓曰南營入直馬兵西營入直鄕軍新營入直騎士東營集春營入直步軍替代次除出標信請出之意敢啓傳曰知道南營則御營騎士入番二十人除出替直以標信擧行其餘各處以鄕軍仍直而替把都監軍竝付摠戎使留陣
정조 15년
傳于趙尙鎭曰左承旨入侍
정조 15년
傳于徐瀅修曰右承旨入侍
정조 15년
傳于李祖承曰莊陵配食事今因收議又有別設一壇之命三十二人之壇食當有祝而祭品依初下敎擧行祠版則書以忠臣之神令道伯書之至於別壇則造三版書以癸酉丙子丁丑死事人祭時以紙牓列錄姓名而朝士爲一版盲人宦者軍牢爲一版女人爲一版位次在忠臣之左朝士位稍前盲巫宦者軍奴位稍降祭儀無祝祭品各飯一盆湯一盆酒一器獻官執事兼用於兩壇事分付
정조 15년
傳于柳文養曰明日出宮門路以協陽門爲之
정조 15년
傳于趙尙鎭曰水原邑內儒生試取時賦二下幼學尹絖八子百選一件上樑文三下一幼學嚴戴正音通釋一件賦三上幼學林勉喆權倚各紙一卷筆二枝墨一笏草三上幼學沈鼎鎭上樑文三下幼學權佑各壯紙一卷賦三中生員申光軾進士兪豐柱幼學李宅新各草壯紙一卷賦三下幼學洪樂韺沈毅鎭草三下幼學尹聲烈洪天浩金樂淵各扇子二柄上樑文次上幼學黃星漢趙崙尹持運各筆二枝墨一笏賦次上幼學沈綏鎭李弘德沈緯鎭尹持昇辛德羽鄭世豐金星柳尹持哲尹海東尹鍾慶各扇子一柄賜給
정조 15년
傳于柳文養曰水原邑內武士試取時出身趙林萬泰閑良朴善慶小布二中各扇子一柄箭竹一浮賜給
정조 15년
柳文養以扈衛廳言啓曰臣承命留都一依兵曹啓下事目率領扈衛軍官軍士今日申時量結陣扈衛之意敢啓傳曰知道卿旣帶留都之任守廳摠察勢難兼管聚軍在今午前守禦使鄭昌順已敍用仍任卽令政院牌招傳授密符可也
정조 15년
李洪載啓曰守禦使鄭昌順仍任牌招傳授密符事命下矣時無職名令該曹口傳付軍職敎諭書所當更爲啓下而此與新除授有異在前如此之時有前所授密符傳授之例今番則何以爲之敢稟傳曰依前爲之
정조 15년
有政吏批判書洪良浩進參判閔鍾顯式暇參議李祖源在外行都承旨趙尙鎭進以李德壽爲文貞鄭雷卿爲忠貞閔垶爲忠愍曺尙治爲忠貞成勝爲忠肅宋玹壽爲忠愍朴崝爲忠剛鄭昌順爲尙衣提調趙鼎鎭爲禮賓提調訓鍊都監提調單趙鼎鎭壯勇營提調金履素仍任事承傳敦寧主簿趙鎭明遞付京職事承傳
정조 15년
兵批判書金文淳進參判黃昇源參議李夔病參知趙鎭宅入直左副承旨柳文養進以洪明浩爲副摠管李殷福爲內禁將金鍾翕爲訓鍊主簿副護軍柳雲羽副司直金履素鄭存中申大升李頤祥李邦一洪仁浩徐美修朴天行李勉兢沈煥之李普天李庚運趙武範朴宗來尹序東林道浩朴基正吳泰賢副司果韓永逵張至顯尹悌東崔顯重金方行李彦祐李尙度尹羽烈竝單付
정조 15년
柳文養以都摠府言啓曰今日內三廳武兼禁軍及軍兵等當爲中日習射而弘陵親祭齋戒相値不得爲之之意敢啓傳曰知道
정조 15년
柳文養以兵曹言啓曰今此陵幸時左邊捕盜大將趙圭鎭以訓鍊都監中軍隨駕矣回鑾間右邊捕盜大將徐有大姑令兼察何如傳曰允令政院牌招聽傳敎可也
정조 15년
柳文養以訓鍊都監言啓曰依傳敎南營入直馬兵五十名與御營廳騎士二十人替代還宮後待標信還爲替直而南營替把次定送步軍五十名哨官李邦九領付留陣營之意敢啓傳曰知道
정조 15년
柳文養以禁衛營言啓曰來三月當二番前部右司屬黃海道五哨軍兵逢點實數六百五十二名已爲點閱整齊來三月初一日與內外各處入直將官軍兵等依例替代後舊軍放送之意敢啓傳曰知道
정조 15년
柳文養以禁衛營言啓曰來五月當三番前部後司屬黃海道五哨軍兵來四月二十五日京中逢點依例準二朔立番之意本道監兵使處預爲知委何如傳曰允
정조 15년
柳文養以御營廳言啓曰依傳敎東營騎士二十五人內二十人該番將率領待標信除出移直南營其餘五人仍爲入直東營集春營及外各處入直鄕軍勿爲替代以舊番軍仍直而新番軍則陣上出用之意敢啓傳曰知道
정조 15년
李洪載以禁衛營言啓曰依傳敎本營外各營入直鄕軍仍爲入直之意敢啓傳曰知道
정조 15년
柳文養以御營廳言啓曰本廳來三月四月兩朔應立左部左司屬慶尙右道五哨軍兵六百五十二名已爲逢點整齊矣三月初一日與前司軍兵替代立番後舊軍放送之意敢啓傳曰知道
정조 15년
柳文養以御營廳言啓曰本廳來五月六月兩朔應立左部中司屬全羅左道五哨軍兵四月二十五日京中逢點五月初一日與左司軍兵當爲替代立番趁期調送事本道監兵使處依前知會之意敢啓傳曰知道
정조 15년
柳文養以守禦廳言啓曰今此弘陵幸行時各營諸色標下餘軍量宜作隊將官率領留待入直本營事自兵曹節目啓下矣本廳中軍南憲喆以摠管隨駕故以左別將吳載重姑爲兼中軍別破陣四十名標下軍四十名量宜作隊領率將官今月二十五日申時量依例留營入直之意敢啓傳曰知道豈可以兼中軍留營此後留營直爲改差差代具由草記時中軍之代亦爲差出可也
정조 15년
兵曹以李明運爲守禦中軍
정조 15년
柳文養以守禦廳言啓曰本廳草記傳曰知道豈可以兼中軍留營此後留營直爲改差差代具由草記時中軍之代亦爲差出可也事命下矣本廳中軍李明運今已啓下諸將官作隊軍使之領率今日申時量依例留營入直之意敢啓傳曰知道
정조 15년
辛亥二月二十五日卯時上御重熙堂左副承旨入侍時左副承旨柳文養假注書鄭尙愚記事官洪樂游徐有聞以次進伏訖上命書榻敎曰右副承旨入侍賤臣承命出傳右副承旨李洪載進伏命讀公事書判付訖命文養書傳敎曰兵工換房又命書傳敎曰寒食不遠各陵差祭苟艱云卿宰侍從堂上堂下罷削人員竝敍用命退承史以次退出
정조 15년
辛矣二月二十五日辰時上御重熙堂右承旨入侍時右承旨徐瀅修記事官李海隣記事官洪樂游徐有聞以次進伏訖上命書傳敎曰時囚罪人趙得永放送仍命讀公事書判付訖命退承史以次退出
정조 15년
行都承旨洪文泳坐左承旨李晩秀坐直右承旨李洪載坐左副承旨朴聖泰坐右副承旨趙鎭宅坐同副承旨李百亨坐直注書李海隣仕一員未差假注書鄭尙愚仕直事變假注書李毅遠仕
정조 15년
大駕詣弘陵入齋室後內閣政院玉堂藥房朝廷二品以上六曹堂上口傳問安答曰知道
정조 15년
王大妃殿惠慶宮遣承旨問安答曰知道
정조 15년
大駕詣明陵展拜罷後內閣政院玉堂藥房朝廷二品以上六曹堂上口傳問安答曰知道
정조 15년
傳于朴聖泰曰諸司預備
정조 15년
承旨前望單子入之洪文泳申大謙李晩秀趙鎭宅李百亨落點
정조 15년
傳于趙鎭宅曰百官揷羽
정조 15년
李洪載啓曰臣以王大妃殿惠慶宮問安進去下直之意敢啓傳曰知道
정조 15년
承旨前望單子入之朴聖泰落點
정조 15년
吏曹口傳政事以徐榮輔爲司僕正
정조 15년
傳于李晩秀曰諸司預備
정조 15년
傳于洪文泳曰明日問安勿爲之